Martin Kuut

**Martin Kuut** (esinejanimega Muudu; sündinud 14. aprillil 1985 Tartus) on eesti helilooja, muusikaprodutsent, muusik ja DJ.

## Haridustee
Aastatel 1992–1999 õppis Martin Kuut Tartu I Muusikakoolis klaverit. 2003. aastal lõpetas ta Miina Härma Gümnaasiumi ja 2011. aastal Georg Otsa nimelise Tallinna Muusikakooli helindaja erialal. 2019.–2020. aastal õppis Kuut Berliini muusikakoolis Abbey Road Institute'is, kus teda tunnustati diplomiga muusikaproduktsiooni ja helirežii alal ("Advanced Diploma in Music Production and Sound Engineering"). Lisaks täiendas Kuut end 2021. aastal muusikaproduktsiooni valdkonnas Leslie Brathwaite'i meistrikursusel "Mix With The Masters" Prantsusmaa salvestusstuudios Les Studios de La Fabrique. 

## Muusikaline tegevus
Martin Kuut musitseerib ansamblites Gram-Of-Fun, Levski ja Küttebänd. Varem on ta olnud osaline ansamblites Stem, Recycle Bin, Oneword*, Rock Beats Paper ja Slide-Fifty.   

Kuut on esinejanime Muudu all tegutsenud DJ-na alates 2009. aastast, sealjuures üles astunud paljudes Eesti klubides ning osalenud külalisena raadiojaama Raadio 2 muusikasaadetes.   

2020. aastal asus Kuut tööle oma endise õppejõu Klas Lindbladi juurde Berliinis asuvasse salvestusstuudiosse Blackhead Studios ning hakkas ette valmistama oma esimest sooloalbumit. 2023. aastal liitusid Kuut ja Blackhead Studios teise Berliini salvestusstuudioga Riverside Studios, kuhu kuulub eri rahvusest muusikuid ja ka muude valdkondade spetsialiste.  

## Looming
Martin Kuut on viljelnud elektroonilist muusikat, *[[house]]*<nowiki/>'i, ''indie''- ja popmuusikat, RnB-d, punk''-rock''<nowiki/>'i, ''metal''-muusikat jne. Ta on loonud muusikat selliste ansamblite ja artistidega nagu Ivan Dorn, Fritz Kalkbrenner, Klas "Sasse" Lindblad ehk Freestyle Man, MLiR, Gram-Of-Fun, Levski, Frankie Animal, Erki Pärnoja, Sander Mölder, Nublu, Reket, Raul Ojamaa, Ewert Sundja, Anett Kulbin, Lenna Kuurmaa, Maris Pihlap, Slide-Fifty, Recycle Bin, DJ Critikal.

2014. aastal arranžeeris Kuut lastelaulude albumi "Mäng on väikese inimese töö". 

Sooloartistina alustas Kuut Muudu nime all tegevust 2021. aastal. Soolomuusikat on ta avaldanud Saksamaa plaadifirma Moodmusic Records kaudu. Koostöös ukrainlasest artisti Ivan Dorniga valmis 2023. aastal singel "Liquid Pavement".

Koos Lenna Kuurmaaga loodud laulu "Saatus naerdes homse toob" on kasutatud 2007. aasta mängufilmis "Kuhu põgenevad hinged" ning see kõlas ka 2008. aasta öölaulupeol "Märkamisaeg".

## Saavutused
* 2006 – Slide-Fifty album "The Way Ahead" sai Eesti Muusikaauhindade galakontserdil tunnustuse aasta artisti kategoorias.
* 2017 – I Wear* Experiment album "Patience" sai Eesti Muusikaauhindade kontserdil tunnustuse aasta debüütalbumi kategoorias. Albumi nimilugu "Patience" oli pääsenud ka "Eesti Laul 2016" finaali.
* 2018 – ansambli Frankie Animal laul "(Can’t Keep Calling) Misty" pääses "Eesti Laul 2018" finaali.
* 2021 – bändi Gram-Of-Fun laul "Lost In A Dance" pääses "Eesti Laul 2021" poolfinaali.
* 2022 – Muudu albumi "Who Let The Bear In The Studio" esimene singel "Lion King" valiti 22. juulil elektroonilise muusika portaali Beatport koostatud edetabelis "Best New Deep House" teisele kohale.
* 2023 – bändi Gram-Of-Fun album "To The Great Unknown" sai Eesti Muusikaauhindade kontserdil tunnustuse aasta debüütalbumi ja aasta ansambli kategoorias.

## Diskograafia
### Muudu album
* "Who Let The Bear In The Studio" (25.11.2022)

### Muudu [[Extended play|EP]]-d
* "All Rivers Are Connected" (12.05.2023)
* "DUBS" (07.07.2023)
* "Who Is Who" (17.05.2024)

### Muudu singlid
* "Lion King" (15.07.2022 koos Freestyle Maniga)
* "Three Wishes" (25.11.2022 koos Erki Pärnojaga)
* "Liquid Pavement" (12.05.2023 koos Ivan Dorniga)
* "I Miss Freiser" (02.02.2024 koos Gustav Andersiga)

## Viited

## Välislingid
* Muudu Instagramis
* Muudu Soundcloudis
* Muudu salvestusstuudio Riverside Studios veebilehel